钦定古今图书集成/理学汇编/文学典/第129卷 > 《答苏子美离京见寄》欧阳修
## 钦定古今图书集成/理学汇编/文学典/第129卷 > 《答苏子美离京见寄》欧阳修

“众奇子美貌，堂堂千人英。我独疑其胸，浩浩包沧溟。
沧溟产龙蜃，百怪不可名。是以子美辞，吐出人辄惊。”
其于诗最豪，奔放何纵横。众弦排律吕，金石次第鸣。
间以险绝句，非时震雷霆。两耳不及掩，百痾为之醒。
语言既可骇，笔墨尤其精。少虽尝力学，老乃若天成。
濡毫弄点画，信手不自停。端庄杂丑怪，群星见欃枪。
“烂然溢纸幅，视久无定形。使我终老学，得一已足矜。
而君兼众美，磊落犹自轻。高冠出人上，谁敢揖其膺。
群臣列丹陛，几位缺公卿。使之束带立，可以重朝廷。
况今参国议，高论吐峥嵘。惜哉三十五，白发今已生。”
近者去江淮，作诗寄离情。口诵不及写，一日传都城。
退之序百物，其鸣由不平。天方苦君心。欲使发其声。
嗟我非𬸚𬸦。徒思和嘤嘤。因风幸数寄。惊我聋与盲。